**Smelter isen?**

Kan du forklare, hvorfor isen i Arktis smelter? Formålet med denne øvelse er at kunne forklare en bestemt gruppe af modtagere, hvordan klimaforandringer påvirker isen i Grønland.

* Forestil jer, at I er Arktis-eksperter, der bliver ringet op af en journalist, som vil lave en nyhedsudsendelse om klimaforandringer i Arktis.
* Journalisten beder jer om at forklare hende og tv-seerne, hvordan hvorfor isen smelter.   
  Hun efterspørger gode illustrationer, der virker overbevisende og fremmer forståelsen af problemstillingen.

*NB: I denne opgave kan man vælge at have fokus på enten havis eller gletsjeris (indlandsis), eller begge dele.*

* Opgaven består i at forberede en præsentation, enten i PowerPoint eller lignende. I kan evt. udforme præsentationen som et interview. Dernæst skal I optage jeres præsentation med Screencast-O-Matic (se nedenfor) eller et andet program, der kan optage, hvad der vises på skærmen og jeres speak.

**Produktkravet** er en præsentation på 4-6 minutter, hvor der skal indgå relevante kort, grafer, billeder og figurer i besvarelsen.

**Relevante spørgsmål, der kan besvares i jeres tv-præsentation**

* Hvad er Arktis?
* Smelter isen i Arktis?
* Hvorfor smelter isen i Arktis?
* Ved man, hvor hurtig isen smelter i Arktis?
* Vil isen fortsætte med at smelte i Arktis?
* Hvornår vil isen være helt væk i Arktis? (mest relevant ift. havis)

Alle svar skal forklares og begrundes.

**Relevante fagbegreber/emner**Havis, indlandsis, gletsjerfront, isudbredelse, isvolumen, klimaforandringer, albedo, tilbagekoblingsmekanisme.

**Screencast-O-Matic**Screencast-O-Matic er blot ét eksempel på et program, som er gratis og nemt at bruge. På hjemmesiden trykker man ”launch free recorder”. Husk at tjekke, at skærmbillede og lyd fungerer, før I optager hele præsentationen. Når I er tilfredse med resultatet, kan optagelsen eksporteres som mp4 eller YouTubevideo, som derefter kan afleveres.

Link til Screencast-O-Matic: <https://screencast-o-matic.com/screen-recorder>

|  |
| --- |
| Gem svar og data, så de kan indgå i besvarelsen af den overordnede problemstilling: *Hvorfor skal Danmark og Grønland eje Nordpolen?*  Opmålingerne kan beskrives som *andet empiribaseret arbejde* og skal gemmes, så de nemt kan indgå i opgavebesvarelsen og medbringes til eksamen.  **HUSK:** *Jo bedre data – des bedre argumentation* |